М.Здзяхоўскі адзначае, што ў натуры чалавека ляжыць прывязанне да традыцый рэлігійных і народных, і кожнае нармальнае грамадства павінна будавацца на іх падмурку [10, с.15-16]. Аўтар пагаджаецца з В.Ліпінскім і У.Залозецкім, што і вера, і ідэя захаваўчая вынікаюць з інстынктыўнага для чалавека прагнення: рэлігія — з укараненай у душы чалавека патрэбы падтрымкі звышнатуральных сілаў ў цяжкім змаганні за індывідуальнае і супольнае дабро; кансерватызм — з прыроджанага інстынкту, які наказвае захоўваць і перадаваць будучым пакаленням усё, што было здаровым і моцным у мінулым і тым самым павінна служыць як падстава для далейшага развіцця [12, с.163-164].